钦定古今图书集成/理学汇编/文学典/第060卷 > 杜荀鹤
## 钦定古今图书集成/理学汇编/文学典/第060卷 > 杜荀鹤

按：《全唐诗话》：荀鹤有诗名，号九华山人。大顺初擢第，
授翰林学士、主客外郎，知制诰，序其文为《唐风集》。或
曰，荀鹤，牧之微子也。牧之会昌末自齐安移守秋浦，
时年四十四，所谓“使君四十四，两佩左铜鱼”者也。时
妾有妊，出嫁长林乡正杜筠，而生荀鹤，擢第年四十
六矣。

按《北梦琐言》：“唐杜荀鹤尝游梁，献太祖诗三十章，皆
易晓也，因厚遇之。洎受禅，拜翰林学士，五日而卒。”
按《江南通志》：“杜荀鹤，字彦之，石埭人。甫七岁，资颖豪
迈，志存经史。比长，择居香林之胜，与顾云诸贤为友。
景福二年进士及第，官至翰林学士，知制诰。诗律自成一家，世号晚唐格。所著有《绿窗锁翠》若干卷。或曰：
杜”牧之守秋浦，妾程氏有孕，妻逐之，适长林杜筠，遗
腹生荀鹤。牧之《示阿宣诗》曰：“一子呶呶跨相门，宣乎
闻此若而人？长林管领闲风月，却有佳儿属杜筠。”